ภาครัฐ ดึงภาคเอกชนและเกษตรกร ลุยโครงการ Zero Burn ลดการเผาฟางข้าว แก้ปัญหา PM 2.5  อย่างจริงจัง
ภาครัฐ ดึงภาคเอกชนและเกษตรกร ลุยโครงการ Zero Burn ลดการเผาฟางข้าว แก้ปัญหา PM 2.5 อย่างจริงจัง นายภาณุ แย้มศรี ผู้ว่าราชการจังหวัดพระนครศรีอยุธยา เปิดเผยว่า หน่วยงานภาครัฐ จับมือกับภาคเอกชน ท้องถิ่นและกลุ่มเกษตรกร ทำบันทึกข้อตกลงความร่วมมือโครงการ Zero Burn ลดการเผาฟางข้าว แก้ปัญหา PM 2.5 และภาวะโลกร้อน  แสดงเจตนารมณ์และความมุ่งมั่นที่จะจัดการกับฟางข้าว ลดการเผาฟางข้าวหลังเก็บเกี่ยวของเกษตรกร เพื่อนำไปใช้ประโยชน์และก่อให้เกิดมูลค่า ลดการปล่อยก๊าซเรือนกระจกจากการใช้เชื้อเพลิงฟอสซิลในกระบวนการผลิตปูนซีเมนต์ โดยนำฟางข้าวที่ได้จากเกษตรกรไปใช้เป็นเชื้อเพลิงชีวมวลในหม้อเผาปูนซีเมนต์ ทั้งนี้ จะส่งเสริมแนวทางการจัดการฟางข้าวที่เหลือจากการเก็บเกี่ยว ไปสู่การแปรรูปฟางข้าวอัดเป็นก้อน หรืออัดเม็ด เข้าสู่กระบวนการผลิตปูนซีเมนต์ ทั้งนี้ มี อบต.รางจรเข้ อำเภอเสนา เป็นผู้สนับสนุนเครื่องจักรอัดก้อนฟางและรวบรวมส่งให้โรงงานผลิตปูนซีเมนต์ในเครือเอสซีจี รวมถึงเอสซีจีเป็นผู้รับซื้อ อย่างไรก็ตาม กลุ่มเกษตรกรที่เข้าร่วมโครงการ บริษัท สยามคูโบต้าฯ จะเข้ามาจัดรายการส่งเสริมการขาย  ควบคู่กับส่งเสริมการเรียนรู้ด้านเทคโนโลยีเกษตรปลอดการเผาและเครื่องจักรกลอีกด้วย